L'alcalde de Llíria demana el suport de Les Corts per a la instal·lació de la seu de l'IVC+R
27 de Gener de 2017

L'alcalde de Llíria, Manolo Civera, i regidors del Govern local han celebrat hui una trobada de treball amb la vicepresidenta primera de Les Corts, Carmen Martínez, i la diputada del Grup Socialista Rosa Peris, per a exposar-los una sèrie de reivindicacions per al municipi.

El primer edil els ha transmés la proposta aprovada ahir per tots els grups municipals del ple per a sol•licitar a la Generalitat la posada en marxa d'un conveni de col•laboració que permeta la instal•lació d'una seu de l'Institut Valencià de Conservació i Restauració de Béns Culturals (IVC+R) al Centre Cívic El Prat.

Manolo Civera ha destacat que Llíria “és un referent en este camp per la seua extraordinària riquesa patrimonial i seria una magnífica seu per acollir l'IVC+R, a fi de fomentar la recuperació i difusió del llegat històric de la Comunitat Valenciana”.

Així, l'Ajuntament pretén demanar el suport de Les Corts per a poder materialitzar esta iniciativa, al mateix temps que l'alcalde ha plantejat a les diputades altres necessitats el municipi.

En este sentit, l'alcalde també ha visitat amb les representants de la cambra autonòmica les instal•lacions del Taller Pentagrama per a persones amb problemes de salut mental i les del Centre Ocupacional El Prat per a persones amb discapacitat.

“El consistori edetà vol promoure una escola taller per a reformar i millorar les dependències del Pentagrama i continuar apostant per les polítiques socials que afavorisquen el benestar i l'autonomia d'estos col•lectius”, ha manifestat Civera.

Per la seua banda, la vicepresidenta del parlament valencià, Carmen Martínez, ha declarat que amb esta trobada “volem manifestar la nostra voluntat d'estar al costat de l'alcalde i el seu ajuntament per a traslladar a Les Corts les necessitats Llíria i establir una línia de comunicació fluida per a col•laborar en aquelles qüestions que redunden en benefici dels veïns del municipi”.